[{"text_idx": "#000000", "text": "La membrokvanto de UEA falegis"}, {"text_idx": "#000001", "text": "La gvidantaro de UEA strikte sekretumas pri la nuna membrokvanto de la asocio, sed Libera Folio sukcesis ricevi aktualajn informojn. Kompare kun la pasinta jaro la individua membraro malkreskis je 23 procentoj. TEJO havas malpli ol 300 individuajn membrojn."}, {"text_idx": "#000002", "text": "En antau\u0306aj jaroj la Centra Oficejo regule informadis la komitaton kaj la membraron de UEA pri la evoluo de la membrokvanto kaj instigadis al alig\u0302o. Dum 2016 tamen tute mankas oficialaj informoj pri la temo. Aparte strikte gardas siajn sekretojn la sendependig\u0302anta TEJO."}, {"text_idx": "#000003", "text": "Libera Folio plurfoje petis, ke la prezidanto de UEA, Mark Fettes, donu aktualajn informojn pri la membronombro de la asocio, sed li rifuzis, komentante ke li unue devas informi la komitaton de la asocio. Tamen ankau\u0306 la komitato ricevis neniajn informojn, kaj ec\u0302 lige kun la j\u0302us okazinta g\u0302enerala voc\u0302donado UEA silentis pri la kvanto de la voc\u0302donrajtaj membroj."}, {"text_idx": "#000004", "text": "Spite tion ni sukcesis el fidinda fonto ricevi informojn pri la aktuala membronombro de la asocio. La ciferoj montras, ke dum la pasinta jaro malaperis preskau\u0306 kvarono el la individuaj membroj. C\u0302ar la kvanto de dumvivaj kaj honoraj membroj restas preskau\u0306 sens\u0302ang\u0302a, inter la pagantaj membroj la falo estis ec\u0302 pli granda: 27 procentoj."}, {"text_idx": "#000005", "text": "En la mezo de decembro 2016 UEA lau\u0306 la informoj de Libera Folio havas 4.264 individuajn membrojn, el kiuj 3.322 estas pagantaj membroj. 942 estas dumvivaj kaj honoraj membroj. En 2015 la fina membronombro estis 5.508, el kiuj 4.558 estis pagantaj membroj kaj 950 estis dumvivaj kaj honoraj membroj."}, {"text_idx": "#000006", "text": "La ciferoj ne estas plene kompareblaj, c\u0302ar g\u0302is la fino de 2016 kaj ec\u0302 post g\u0302i ankorau\u0306 kelkaj personoj pagos kotizon por 2016. Tamen la kvanto de tiel malfruaj alig\u0302antoj estas neglektebla, do oni povas jam nun konkludi, ke la kvanto de pagantaj membroj dum la pasinta jaro malkreskis je pli ol 1.200."}, {"text_idx": "#000007", "text": "La situo de la kongresurbo c\u0302iam iom influas la membrokvanton de UEA, c\u0302ar membroj ricevas grandan rabaton de la kongresa kotizo, kaj la malgrandeco de la kongreso en Nitro sendube kontribuas al la membrofalo. G\u0302i sola tamen ne sufic\u0302as por klarigi tian drastan kolapson."}, {"text_idx": "#000008", "text": "Alia supozebla kialo por la membrofalo estas la dau\u0306raj problemoj pri la redaktado kaj nun ankau\u0306 pri la aperritmo de la revuo Esperanto, la plej grava servo kiun la pagantaj membroj de UEA ricevas."}, {"text_idx": "#000009", "text": "Drastan membrofalon suferis ankau\u0306 la sendependig\u0302anta TEJO, kiu meze de decembro 2016 havas nur 295 individuajn membrojn. La fina membrokvanto de TEJO en 2015 estis 372, do temas pri malkresko je 21 procentoj."}, {"text_idx": "#000010", "text": "Vidante la ciferojn oni facile komprenas, kial reprezentantoj de TEJO c\u0302e internaciaj organizaj\u0302oj estas strikte admonataj nenion malkas\u0302i pri la membronombro de la asocio. Ja por ricevi diversajn EU-subvenciojn, kiuj lastatempe ig\u0302is c\u0302iam pli gravaj por la financoj de la junulara asocio, necesas plu membri en Eu\u0306ropa Junulara Forumo, sed la nuna membrokvanto de TEJO tute ne sufic\u0302as por plenumi la kondic\u0302ojn de EJF."}, {"text_idx": "#000011", "text": "UEA fidas ke subvencioj savos la bug\u0302eton\nTEJO-anoj volas resti junaj g\u0302is 35"}, {"text_idx": "#000013", "text": "Asociaj membroj s\u0302ang\u0302is la statuton de UEA"}, {"text_idx": "#000014", "text": "Pri TEJO, oni aldonu la malrektajn membrojn. Sed ec\u0302 kalkulante ilin, la nombro probable tute ne sufic\u0302as por EJF... Pro tio probable ekstaros rapide la \"Amikoj de Esperanto\", kiuj estos kalkulitaj kiel membroj. En nia epoko, eble estas bona solvo."}, {"text_idx": "#000015", "text": "Pri UEA, mi ne komprenas la grandecon de la falo. Ja mi sciis ke 5000 ni ne superos, ni superis g\u0302in en 2015 nur pro la Lilla kongreso. Sed ni baldau\u0306 eble ec\u0302 ne plu estos 4000, kaj tio estas pli kaj pli timiga. Kaj c\u0302i foje, la \"Amikoj\" ne helpos nin, c\u0302ar ili ne pagas kaj ne aktivas. Sed c\u0302u vere la prokrasta apero de la revuo estas sufic\u0302a kialo? Mi ne certas pri tio, sed mi tute ne havas alian eblan kialon. Kaj la libro-servo, alia granda servo de la asocio, dau\u0306re bonege funkcias."}, {"text_idx": "#000016", "text": "Anstatau\u0306 kas\u0302i la staton de la Asocio, la estraro devus oficiale raporti g\u0302in, por veki la esperantistaron. Ni ja bezonas UEAn kaj TEJOn, kaj se vi ne membrig\u0302as, neniu faros g\u0302in por vi."}, {"text_idx": "#000017", "text": "Mi verkis sufic\u0302e longan blogaj\u0302on pri tiu novaj\u0302o: "}, {"text_idx": "#000018", "text": "\u2013 Alia supozebla kialo por la membrofalo estas la dau\u0306raj problemoj pri la redaktado kaj nun ankau\u0306 pri la aperritmo de la revuo Esperanto, la plej grava servo kiun la pagantaj membroj de UEA ricevas."}, {"text_idx": "#000019", "text": "Mi ne certas pri tio. Ja homoj en februaro ne diras \"mi atendos g\u0302is oktobro por konstati, c\u0302u g\u0302ustatempe eldonig\u0302os la revuo, kaj tiam pagos kotizon por la ceteraj du monatoj de la jaro\". Kaj ec\u0302 se al oni la redaktado ne aparte plac\u0302as, ekzistas membro-kategorio kiu kostas nur 9\u20ac, do oni povus c\u0302iuokaze elekti subteni UEA sen pensi pri rekompenso revuo-forma."}, {"text_idx": "#000022", "text": "Mi ne riproc\u0302as UEA pri la moderna sinteno \"kion mi ricevos kontrau\u0306 mia kotizo?\", kvazau\u0306 temus nur pri financa inters\u0302ang\u0302o anstatau\u0306 morala subteno. Jen la nuna pensmaniero. Kaj kiam la respondo estas \"revuon kiu ne interesus vin c\u0302iuokaze, rabaton por UK kiun vi probable ne c\u0302eestus, kaj rabaton por libroservo c\u0302e kiu vi eble ac\u0302etus unu aferon en la jaro\" oni ne povus allogi tiujn homojn."}, {"text_idx": "#000024", "text": "Kial estas ec\u0302 novaj\u0302o, ke ipernity fermig\u0302os? Neniel devus gravi, c\u0302ar UEA, la komuna bazo de la Esperantistaro, mem estu la loko, kie oni ipernity-umas. Jen la, lau\u0306 mi, c\u0302efa kulpo pro malinteresig\u0302o pri UEA. Ju pli da jaroj pasas, des pli malmoderna g\u0302i aspektas rilate la aktualan mondon kaj atendojn de modernaj homoj. G\u0302i pli-malpli reklamas sin tiel: Kion pensu novuloj, kiuj unuafoje vizitos la retejon, apenau\u0306 kapablas uzi g\u0302in c\u0302ar g\u0302i ne adaptig\u0302as al etaj ekranoj, konceptas la 2004-stilan aspekton, kaj ec\u0302 la menueron \"Via Spaco\", ok jaroj post kiam Facebook metis en la kapon de Myspace kuglon?"}, {"text_idx": "#000025", "text": "Ne c\u0302io tamen estas malbona. La decido subteni Amikumu, ec\u0302 se rezulte UEA senintence tro elspezos dum la jaro, indikas volemon investi pri la estonteco kaj metos UEA en favoran lumon rilate novulojn. La UK en Nitra donis la impreson esti moderna, same kiel Emilio Cid ekde sia alveno."}, {"text_idx": "#000026", "text": "Eble oni povus lerni de Britio, nia eta subpluva insularo. Kion mi diras pri la retejo de UEA ankau\u0306 aplikig\u0302as c\u0302e ni. (Sed ne dau\u0306re, c\u0302ar mi preskau\u0306 finverkis la renovigitan.) Tiel mi kreis apartajn modernajn pag\u0302ojn pri niaj kursoj, kaj videbligis ilin al Duolinganoj pere de Facebook kaj Twitter. Mia celo estis nur sciigi ilin pri venontaj pas\u0302oj, nenio pli ol tio. Tute ne atendite, kelkaj el tiuj novuloj (precipe junaj homoj, c\u0302iuj modernaj) ne nur ac\u0302etis la kutimajn librojn en nia sidejo post la kursoj, sed ankau\u0306 petis membrig\u0302i. Ne c\u0302ar ili ricevos nian bultenon kaj revuon, sed c\u0302ar ilia g\u0302istiama sperto pri EAB estis, ke g\u0302i estas moderna afero kaj ke ili simple volus subteni g\u0302in."}, {"text_idx": "#000027", "text": "Unu (eble kroma) detalo: dum la kuranta mi parolis kun multe da brazilaj amikoj kiuj ne reanig\u0302is al UEA pro la drastaj s\u0302ang\u0302oj en la kurzo realo/eu\u0306ro. Fine de 2015 1eu\u0306ro = 4,5 realoj. Mi ne scias c\u0302u tia situacio okazas same en aliaj landoj, tamen tio ja povas esti aldona kialo kiu tute sumig\u0302as al la aliaj."}, {"text_idx": "#000029", "text": "Iam en mia unua jaro kiel redaktoro de Esperanto, 1 eu\u0306ro = 2,3 realoj."}, {"text_idx": "#000030", "text": "Alia vidpunkto estas ke se disfalas la membroj en Ameriko, Azio kaj Orienta Eu\u0306ropo... (oni ne scias en kiuj landoj okazis la plej grandaj membrofaloj), entute, se disfalas la anoj de naciaj organizoj, entute, kvankam nerekte, disfalas la nombron de alig\u0302intoj."}, {"text_idx": "#000031", "text": "Anstatau\u0306 provi diveni la motivojn de UEA membrofalo, preferinde ni serc\u0302u statistikojn pri la membrokvanto de aliaj institutoj kaj asocioj tiaj kiaj UEA. C\u0302u ilia membraro ankau\u0306 s\u0302rumpas nuntempe? Se jes, kial? Se ne, kiel ili stagnas au\u0306 kreskas?"}, {"text_idx": "#000032", "text": "C\u0302u estas ie io kiel UEA? Estas tute malferma demando."}, {"text_idx": "#000033", "text": "Nu, tio estus dang\u0302era. Se iu farus seriozan esploron kaj elserc\u0302us faktojn la homoj ne s\u0302atus. Ili preferas diskuti en nescio. Tion mi mem spertis, kiam mi faris detalan esploron dum jaro pri mia landa asocio kaj eltrovis maltrankviligajn faktojn, kaj komunikis ilin konfidence al la Prezidanto. Tuj ekis kampanjo por min marg\u0302enigi, tiel ke dum la pasintaj dek jaroj mi povis fari nenion en la asocio al kiu mi tiom signife kontribuis de la ag\u0302o 16 g\u0302is 60. Nia membrofalo iomete similis tiun de UEA, en tio ke g\u0302i ekis fine de la Malvarma Milito. En UEA la posta falado s\u0302ajnas onda, dum tiu de mia asocio sekvis rektan linion. Studo de c\u0302iuj protokoloj kaj aliaj dokumentoj dum tiu periodo montris kiel sisteme tiuj kiuj provis fari ion pri la malkresko estis sisteme marg\u0302enigitaj. Ili ankau\u0306 kas\u0302is la grandegan amasig\u0302on de kapitalo de la asocio dum tiu periodo, dum ili konstante diris al la membroj ke la kapitalo falas, kaj pro tio ili ne povas elspezi por informado kaj varbado. Dau\u0306re la britaj Esperanto-movadanoj faras pretekstojn kaj asertas falsajn kau\u0306zojn de la membrofalado. En UEA mi rekonas la samajn teknikojn de elitismo, sekreteco kaj marg\u0302enigo kiujn mi spertis en mia landa asocio, kaj kiam mi provas atentigi pri tio mi ricevas similajn reagojn: \"Tion mi au\u0306dis centfoje antau\u0306e\" (sen diri kio estis ilia respondo la unuan fojon), au\u0306 \"Tio estas TEDA!\" (kvankam ili mem dau\u0306re diras samajn aferojn kiujn mi au\u0306dis dum 50 jaroj!)."}, {"text_idx": "#000040", "text": "\"C\u0302ar la kvanto de dumvivaj kaj honoraj membroj restas preskau\u0306 sens\u0302ang\u0302a\" . . . do, jen bona novaj\u0302o, c\u0302ar klare mi ne mortis dum la jaro. Oni povus reklami, ke dumvivaj membroj de UEA emas vivi sufic\u0302e longe . . ."}, {"text_idx": "#000043", "text": "Cetere, kio pri UEA allogus novan generacion? Sufic\u0302as por mi la libroservo, kaj kiam g\u0302i aperas la revuo. Sed mi estas membro de la \"forpasanta\" generacio. Kiam mi parolas al novaj lernantoj de Esperanto pri UEA, au\u0306 pri la landa asocio, estas klare ke nenia konekto okazas. Ili ne volas ac\u0302eti librojn (g\u0302enerale\u2013ja estas kelkaj kiuj dau\u0306re faras), ili ne volas vojag\u0302i al \"g\u0302eneralaj kunvenoj\" kaj aferkunsidoj, kaj ili ofte simple ne havas monon por \"morale\" subteni aferon."}, {"text_idx": "#000045", "text": "UEA okupig\u0302as pri la statuo, pri la UKoj, pri aferkunsidoj, kaj pri statistikoj. Tiu vojo iras finfine al kolapso."}, {"text_idx": "#000046", "text": "Parto de la kialo estas, ke Esperantujo kreskis, c\u0302efe Interrete. Homoj ne plu nepre devas esti membro de loka asocio por povi senti sin membro de Esperantujo. Oni ne trozorgu pri tiu nombro, kiu ne plu estas bona indikilo pri la sano de la Esperantistaj movadoj."}, {"text_idx": "#000048", "text": "Se ili donas reala membrokarton al mi, mi ja alig\u0302os. Mi ne volas pagi \u20ac9 por interreto revuo kiu mi ne legos."}, {"text_idx": "#000049", "text": "C\u0302iu membro de UEA ricevas paperan membrokarton, ankau\u0306 tiuj en la plej malmultekosta kategorio Membro kun Gvidlibro (MG). La MG-membroj ricevas ankau\u0306 presitan Gvidlibron (t.e. la unuaj 96 pag\u0302oj de la Jarlibro) kaj 10%-an rabaton por du mendoj c\u0302e la Libroservo de UEA."}, {"text_idx": "#000051", "text": "Certe, la gvidantoj devas \"skrapi la nukon\", ja la organizajxo de espoj devas esti, se... certe mem espoj sxatas TION.\nMi refoje pagis per VISA (bona ebleco kaj facila) \u2013 14 euroj ne estas granda sumo, ecx por mi, kiu jxus pensiigxis \ud83d\ude09"}, {"text_idx": "#000052", "text": "Kiel skribas juna esperantisto el Irlando ( sendube nun ekzistas du movadoj: la klasika, pri kiu ni c\u0302i tie diskutas, kaj kiu evidente dau\u0306re s\u0302rumpadas kaj interreta kiu enorme kaj nekontrolite kreskas.\nTio estas la sama kiel en g\u0302enerala socio. C\u0302iuj s\u0302tatoj havas dau\u0306re pli grandajn problemojn ne kapablante kompren s\u0302ang\u0302ojn en la mondo, c\u0302efe kau\u0306zitajn pro novaj teknologioj. La esenca problemo estas dau\u0306ra malkresko de la laborpoistenoj kaj ebleco por homoj normale kaj kvatite vivi kaj vivteni sin. Sed aliflanke kreskegas la agado de homoj tra la sociaj retoj en kiuj konstante partoprenas miliardoj da homoj. Tiuj retoj kreas amason da agadoj kaj sociaj helpiloj. Al c\u0302iam pli da homoj ne necesas plu ilia s\u0302tato, sed ilia vivo funkcias en la nova, virtuala mondo. La s\u0302tatoj samkiel UEA ne scias kiel solvi sian problemon kaj kion fari kun la sociaj retoj, trovante ilin ofte negativaj\u0302oj, kiujn oni fojfoje klopodas limigi, ec\u0302 malpermesi. Sed la interreta socio supermars\u0302os la klasikan kaj englutos g\u0302in. La nura maniero kiun povas nutempe fari la klasika s\u0302tatorganizita socio estas enkonduki lau\u0306eble rapide la devigan minimuman salajron por c\u0302iuj civitanoj kaj tiel forigi la problemon de senlaboreco kaj liberigi la enorman potencialon de homoj kiuj jam agas senpage (volontule) en sociaj retoj por ebligi al ili libere, sen kapitalisma premo kreadi por la g\u0302enerala socio.\nTio ja signifas grandegan s\u0302anghon en la sociaj strukturoj g\u0302enerale, sed g\u0302i estas la vojo al kunigo de la du socioj kaj ekiro al nova postburg\u0302a mondo. Simile UEA devus trovi esencan novan aliron al la kotizado. Nun neniu plu bezonas pagadi por akiri informojn multe pli rapide ol la informsistemo de UEA, senpage. UEA forigu la klasikajn kotizojn kaj enkondukau\u0306 alian manieron membrig\u0302i kaj komencu doni al c\u0302iuj servojn kiujn ili volas havi."}, {"text_idx": "#000055", "text": "Jes. Pri tio jam longe multaj diskutas kaj la svisoj havis referendumon pri tio, kiu bedaurinde malsukcesis, sed iam baldau iu shtato komencos tion."}, {"text_idx": "#000056", "text": "Jes, supozeble. Ja la homoj pli k pli frenezig\u0302as en la okcidento."}, {"text_idx": "#000057", "text": "Ne gravas pri tio kiel evoluos la mondo kaj kiam efektivighos tiuj revoluciaj konsekvencoj de la novaj teknologioj, sed ke adekvate al tio ankau UEA povas eksolvi siajn problemojn per tute nekonvenciaj kaj revoluciaj decidoj. Unu el ili devus esti fini la eraon de kotiza funkciado.\nIli konsultighu kun junaj fakuloj kiuj vivas en la novaj teknologioj kaj faru decidon konsideri siajn membrojn tiujn kiuj alighas al iuj servoj, sen pagado..."}, {"text_idx": "#000062", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000066", "text": "Alig\u0302i al 400 aliaj abonantoj"}]